10. การควบคุมภายใน

คณะกรรมการตรวจสอบทำหน้าที่สอบทานการดำเนินงานให้ถูกต้องตามนโยบายและระเบียบข้อบังคับของบริษัท
ตลอดจนกฎหมาย ระเบียบปฏิบัติ และข้อกำหนดของหน่วยงานกำกับดูแล
ส่งเสริมให้พัฒนาระบบรายงานทางการเงินและบัญชีให้เป็นไปตามมาตรฐานสากล
รวมทั้งสอบทานให้บริษัทมีระบบการควบคุมภายใน ระบบตรวจสอบภายใน
และระบบบริหารความเสี่ยงที่รัดกุม เหมาะสม ทันสมัย และมีประสิทธิภาพ
คณะกรรมการตรวจสอบปฏิบัติหน้าที่และแสดงความคิดเห็นได้อย่างอิสระ โดยมีสำนักงานตรวจสอบ
ซึ่งเป็นหน่วยงานตรวจสอบภายในของบริษัทเป็นหน่วยปฏิบัติที่รายงานตรงต่อคณะกรรมการตรวจสอบ
รวมทั้งมีการปรึกษาหารือกับผู้สอบบัญชี ที่ปรึกษา และผู้เชี่ยวชาญด้านกฎหมายและบัญชีเป็นประจำ

สำนักงานตรวจสอบเป็นหน่วยงานที่จะก่อให้เกิดความมั่นใจของคณะกรรมการตรวจสอบในส่วนที่เกี่ยวกับการกำกับดูแลและการสอบทานความถูกต้องของรายงานทางการเงิน
ความเพียงพอในการเปิดเผยข้อมูล ความโปร่งใสของข้อมูล การควบคุมภายใน
การบริหารความเสี่ยง โดยเน้นนโยบายตรวจสอบในเชิงป้องกัน สร้างสรรค์
ยึดแนวการตรวจสอบตามมาตรฐานสากล และแนวทางกำกับดูแลกิจการที่ดี
รวมทั้งยังมีการผลักดันและพัฒนาการตรวจสอบให้เข้ากับสภาพธุรกิจที่ต้องปรับตัวให้เข้ากับสภาวะแวดล้อมใหม่
เพื่อให้เกิดภาพลักษณ์ความโปร่งใส ตรวจสอบได้ และความน่าเชื่อถือของการดำเนินธุรกิจ

รายละเอียดเกี่ยวกับการควบคุมภายใน สามารถดูข้อมูลเพิ่มเติมได้ที่หน้า 101 - 103

รายงานคณะกรรมการตรวจสอบ

คณะกรรมการตรวจสอบได้ปฏิบัติหน้าที่ในรอบบัญชีปี 2549
ตามขอบเขตความรับผิดชอบที่คณะกรรมการมอบหมายให้กำกับดูแลตามข้อบังคับว่าด้วยคณะกรรมการตรวจสอบ
ที่สำคัญได้แก่ การสอบทานงบการเงิน การสอบทานการกำกับดูแลกิจการที่ดี
เพื่อให้เป็นไปตามหลักการบรรษัทภิบาลและจรรยาบรรณของเครือซิเมนต์ไทย (SCG)
การกำกับดูแลการบริหารความเสี่ยง การกำกับดูแลและพัฒนาระบบการควบคุมภายใน
การกำกับดูแลงานตรวจสอบภายใน และการพิจารณาแต่งตั้งผู้สอบบัญชีประจำปี 2550
โดยมีการประชุมทั้งสิ้น 6 ครั้ง และคณะกรรมการตรวจสอบเข้าประชุมคิดเป็น 93%
ของผู้เข้าประชุมประจำปี 2549 สรุปสาระสำคัญในการปฏิบัติหน้าที่ได้ดังนี้

1.  การสอบทานงบการเงิน งบการเงินรายไตรมาสและประจำปีของบริษัทปูนซิเมนต์ไทย จำกัด
    (มหาชน) และงบการเงินรวมของบริษัทและบริษัทย่อย
    ได้มีการเชิญผู้สอบบัญชีมาประชุมและชี้แจงข้อซักถามทุกครั้งก่อนที่คณะกรรมการตรวจสอบจะให้ความเห็นชอบงบการเงิน
    นอกจากนี้ ได้นำความเห็นของผู้สอบบัญชีในประเด็นสำคัญๆ
    มาปรับปรุงการบันทึกบัญชีให้สอดคล้องกับกฎหมายและมาตรฐานบัญชี
    รวมทั้งมีการเปิดเผยข้อมูลในงบการเงินเพิ่มขึ้น
    เพื่อให้เกิดประโยชน์อย่างเพียงพอกับผู้ใช้งบการเงินตามที่แสดงในรายงานประจำปีในปีนี้
    นอกจากนี้
    มีการนำเทคโนโลยีสารสนเทศที่ทันสมัยมาปรับปรุงการบันทึกบัญชีให้มีประสิทธิภาพมากขึ้นอย่างสม่ำเสมอ
    จนสามารถเสนองบการเงินก่อนสอบทาน
    หรือตรวจสอบได้ก่อนกำหนดเวลาของตลาดหลักทรัพย์แห่งประเทศไทย (ตลท.)
    อย่างต่อเนื่องมาตั้งแต่ปี 2541 โดยที่เมื่อมีการสอบทานหรือตรวจสอบจากผู้สอบบัญชีแล้ว
    ไม่มีการปรับปรุงรายการที่เป็นสาระสำคัญ

2.  การสอบทานการกำกับดูแลกิจการที่ดี SCG
    ได้ให้ความสำคัญกับการกำกับดูแลกิจการที่ดีอย่างจริงจังและต่อเนื่องมาตลอด
    โดยมีคณะกรรมการบรรษัทภิบาลและสรรหาปฏิบัติหน้าที่ในการกำกับดูแลการปฏิบัติงานของบริษัทให้ได้มาตรฐานสากลที่มีความเหมาะสมกับสภาพการดำเนินธุรกิจของ
    SCG
    ในปีนี้ได้มีการปรับปรุงข้อบังคับคณะกรรมการตรวจสอบให้เหมาะสมและสอดคล้องกับประกาศของหน่วยงานกำกับดูแลของรัฐ
    นอกจากนี้ บริษัทยังอยู่ระหว่างพิจารณาปรับปรุงจรรยาบรรณของ SCG
    ให้เหมาะสมกับการดำเนินงานในสถานการณ์ที่เปลี่ยนแปลงอยู่เสมอ

  บริษัทได้เริ่มศึกษาและพิจารณาแนวปฏิบัติ Whistle Blower Policy
  ในเรื่องการคุ้มครองและให้ความเป็นธรรมแก่พนักงานและบุคคลที่แจ้งข้อมูลหรือเบาะแสเรื่องเกี่ยวกับการทุจริต
  หรือไม่ปฏิบัติตามกฎหมาย กฎระเบียบ ข้อบังคับ และจรรยาบรรณกับบริษัท
  โดยคาดว่าจะนำมาปฏิบัติได้ในปี 2550

  การกำกับดูแลกิจการของ SCG ได้เป็นที่ยอมรับของสถาบันทั้งในและต่างประเทศ
  จนได้รับรางวัลอย่างต่อเนื่องตามที่แสดงไว้ในรายงานประจำปี นอกจากนี้
  คณะกรรมการและคณะกรรมการตรวจสอบได้มีการประเมินผลการปฏิบัติหน้าที่ของคณะกรรมการและตนเอง
  ตามแนวทางคณะกรรมการกำกับหลักทรัพย์และตลาดหลักทรัพย์แห่งประเทศไทย (ก.ล.ต.)
  และหลักการที่เหมาะสมของต่างประเทศ
  โดยผลการประเมินเป็นที่น่าพึงพอใจมากต่อเนื่องจากปีที่แล้ว

3. การกำกับดูแลการบริหารความเสี่ยง
คณะกรรมการตรวจสอบได้ประเมินการบริหารความเสี่ยงของกลุ่มธุรกิจเป็นรายไตรมาส
ตามหลักการที่กำหนดไว้
มีการประเมินการบริหารความเสี่ยงทั้งในแผนงานประจำปีของโครงการต่างๆ
และการดำเนินงานจริง โดยเน้นเรื่องการวิเคราะห์ ปรับปรุง แก้ไขปัญหา
เมื่อมีสัญญาณเตือนภัยในเรื่องความเสี่ยงเกิดขึ้น จะมีระบบบริหารจัดการทันทีเพื่อลดความเสี่ยง เช่น
กรณีความเสี่ยงที่เกิดจากเทคโนโลยีการผลิตในธุรกิจซีอาร์ทีที่เปลี่ยนอย่างรวดเร็ว
ได้มีการบริหารจัดการความเสี่ยงอย่างเป็นระบบ
ส่งผลให้มีการพิจารณาเลิกกิจการโดยเกิดความเสียหายในจำนวนที่ยอมรับได้และเป็นธรรมกับทุกฝ่าย
สำหรับความเสี่ยงที่สำคัญอื่นๆ ของกลุ่มธุรกิจได้แสดงในรายงานประจำปีแล้ว
คณะกรรมการตรวจสอบให้ความสำคัญกับการประเมินการบริหารความเสี่ยงโดยการเผยแพร่ให้ความรู้กับพนักงานทุกระดับ
รวมทั้งการพัฒนาระบบการบริหารความเสี่ยงให้มีประสิทธิภาพอย่างสม่ำเสมอ

4. การกำกับดูแลและพัฒนาระบบการควบคุมภายใน
ได้มีการนำเทคโนโลยีสารสนเทศเข้ามาสอบทานการปฏิบัติงานตามระบบการควบคุมภายในมากขึ้น
โดยมีวัตถุประสงค์เพื่อกำหนดเงื่อนไขและวิธีการสอบทานอย่างอัตโนมัติในทุกระบบงานคอมพิวเตอร์ตามขั้นตอน
โดยเน้นจุดควบคุมที่สำคัญๆ นอกจากนั้น
ยังให้สำนักงานตรวจสอบประเมินผลระบบการควบคุมภายในของธุรกิจต่างๆ ทุกครั้งที่มีการตรวจสอบ
ในปีที่ผ่านมาพบว่ามีระบบการควบคุมภายในที่เหมาะสมอย่างเพียงพอ
และยังไม่พบจุดอ่อนที่เป็นสาระสำคัญอันจะทำให้เกิดความเสี่ยงกับการปฏิบัติงานของธุรกิจ
ซึ่งสอดคล้องกับความเห็นของผู้สอบบัญชีที่ได้ทำการประเมินระบบการควบคุมภายในทุกปี อนึ่ง
เพื่อให้การดูแลการปฏิบัติงานมีการควบคุมอย่างเพียงพอและทันเวลา
ได้นำหลักการประเมินการควบคุมภายในด้วยตนเอง (Control Self Assessment)
ให้ทุกหน่วยงานนำมาใช้ และพัฒนาให้มีประสิทธิภาพเพิ่มขึ้นอย่างต่อเนื่อง นอกจากนี้
ยังจัดทำระบบข้อมูลและรายงานเพื่อสอบทานรายการเกี่ยวโยงให้มีการปฏิบัติได้ถูกต้องครบถ้วนตามประกาศของ
ก.ล.ต. และ ตลท.

5. การกำกับดูแลงานตรวจสอบภายใน
เพื่อให้งานตรวจสอบพัฒนาและเป็นประโยชน์กับการปฏิบัติงานของหน่วยงาน
คณะกรรมตรวจสอบจึงได้กำกับดูแลให้สำนักงานตรวจสอบมีการกำหนดแผนงานระยะสั้น
ระยะปานกลาง และให้มีการทบทวนทุกปี โดยมีการกำหนดวัตถุประสงค์คือ
การตรวจสอบอย่างสร้างสรรค์ภายใต้การประกันคุณภาพสากล
และมีภารกิจในการตรวจสอบเป็นเชิงป้องกันให้ได้ผลดี
และใช้งานตรวจสอบให้เป็นประโยชน์กับหน่วยงานในการปรับปรุงและพัฒนางานให้มีประสิทธิภาพดียิ่งขึ้น
มีการกำหนดกลยุทธ์และแผนการดำเนินงานโดยมีดัชนีวัดความเสี่ยงที่สำคัญ (Key Risk
Indicator) เป็นตัววัดผลในการสอบทานการปฏิบัติงานของสำนักงานตรวจสอบทุกไตรมาส
ในปีที่ผ่านมาได้มีการนำระบบการให้คำปรึกษาผ่าน Website
เพื่อให้หน่วยงานได้สอบถามและขอคำปรึกษาปัญหาที่เกิดขึ้น
โดยแบ่งการให้คำปรึกษาเป็นหมวดหมู่สำคัญๆ
ทำให้สะดวกในการค้นหาและนำไปปฏิบัติงานได้อย่างถูกต้อง ตามระเบียบข้อบังคับ กฎหมาย
จรรยาบรรณและการกำกับดูแลกิจการที่ดีตั้งแต่แรก ซึ่งได้รับผลเป็นที่น่าพอใจ
โดยมีหน่วยงานจำนวนมากสอบถามปัญหาในการปฏิบัติงาน ส่งผลให้มีข้อผิดพลาดน้อยลง
ซึ่งคำปรึกษาดังกล่าวสามารถใช้เป็นแนวปฏิบัติ
รวมทั้งสามารถสอบถามเพิ่มเติมได้เมื่อมีคำถามเพิ่มขึ้นจากที่เคยถามมาก่อนแล้ว

6. การพิจารณาแต่งตั้งผู้สอบบัญชีประจำปี 2550
ได้มีการประเมินผลงานของผู้สอบบัญชีในด้านความพร้อม การปฏิบัติตามมาตรฐานการสอบบัญชี
และการเสนอรายงานการสอบบัญชี ซึ่งผลการประเมินผ่านเกณฑ์ที่กำหนดไว้
รวมทั้งได้มีการสอบทานคุณสมบัติของผู้สอบบัญชีแล้วมีความถูกต้องครบถ้วนตามประกาศของ ก.ล.ต.
และ ตลท. คณะกรรมการตรวจสอบจึงมีมติให้เสนอแนะต่อคณะกรรมการบริษัท
เพื่อขออนุมัติจากที่ประชุมผู้ถือหุ้นแต่งตั้ง นายวินิจ ศิลามงคล ผู้สอบบัญชีรับอนุญาตเลขที่ 3378
และ/หรือ นายพิศิษฐ์ ชีวะเรืองโรจน์ ผู้สอบบัญชีรับอนุญาตเลขที่ 2803 แห่งบริษัทเคพีเอ็มจี ภูมิไชย
สอบบัญชี จำกัด เป็นผู้สอบบัญชีของบริษัทประจำปี 2550

ในนามคณะกรรมการตรวจสอบ

[]พลอากาศตรี

  (กำธน สินธวานนท์)

ประธานคณะกรรมการตรวจสอบ

[]